Ei, see ei ole kriitika. Mina ja kõik Lovecrafti-nohikud peaksid rõõmust kõveras olema ja märgasid kaheksajala- ja kalainimeseunenägusid nägema, et lääne filmimaailm sellised mehed, nagu Stuart Gordon ja Brian Yuzna välja on haudunud, kes muud teha ei mõista kui Lovecrafti adapteerida. Jah, mõned ütlevad, et ega nad sedagi teha ei mõista. Aga mida need kriitikud välja toovad? Et nad panevad filmi naistegelasi, ka tissikaadreid sisse ja toovad sündmused tänapäeva. Tegelikult? Aga päris kriitikat, poisid?  Midagi, noh, mõistlikku? Midagi inimesele aru saadavat? Jah, seda, et sündmused on tänapäeva toodud, võib miinuseks lugeda. Ei, naistegelasi ja seda, et vahel ka nende tissid paljastatud kujul ekraanile satuvad, ei saa miinuseks nimetada. Ei! Ei saa! Te olete filmitegemisest midagi väga valesti aru saanud.